**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

**университетінің профессоры,**

**тарих ғылымдарының докторы**

**Ер Әжібай жөнінде**

Қазақ Елі өзінің бірнеше мыңжылдық тарихында небір дәуірлер мен кезеңдерді басынан өткергені белгілі. Скифтер мен сақтар дәуірі, үйсіндер мен ғұндар дәуірі, түркілер мен оғыз-қыпшақ дәуірі, Алтын Орда мен Ақ Орда дәуірі, Қазақ хандығы дәуірі - қазақ халқының бірнеше мыңжылдық тарихындағы жарқын беттер болып табылады. Әр дәуір өз ішінде тарихи оқиғалардың даму ерекшеліктеріне сай бірнеше кезеңдерге бөлінеді. Ал әр кезеңнің тарихи тұлғалары өз уақыттарында өнегелі істерімен, айтылған сөздерімен есімдерін ұрпақтар жадында мәңгіге қалдырды. Өкінішке орай, біз олардың есімдерінің бәрін бүгінгі күндері тарихымызға толық қайтарып, тарихымыздағы алатын орындарын дәл анықтай алмай отырмыз. Дегенменде, қазіргі кезеңдегі тарихымыздың дамуындағы жақсы бір бағыттардың біріне – тұлғатану бағыты жатып, соның арқасында тарихи тұлғаларымызды танып-білу ісі қарқынды жүріп жатыр десек артық айтқандық емес.

Өткен ғасырдың 90-шы жылдарының басында өз тәуелсіздігін қолына алған Қазақ Елі соңғы 30 жылдай уақыт ішінде ғасырға тең келердей дәуірді басынан кешуде. Осы аралықтағы қазақ қоғамның руханилық бағытта дамуы көз алдымызда өтіп жатыр және осы үдеріске отандық тарихшыларымыз белсене араласуда. Мемлекеттік саясат та осы үдеріске кең қолдау көрсетіп отыр. Соның бір көрінісіне мемлекетіміздің отандық тарихқа деген ұстанымы мен саясатының ұлттық сипат алуы жатады. Тәуелсіздігіміздің соңғы 20 жылдай уақыты ішінде тек ұлттық тарихымызға тікелей қатысты Тұңғыш президентіміз, Елбасы бастамасымен «Мәдени мұра», «Халық тарих толқынында», «Мәңгілік Ел», «Рухани жаңғыру», «Ұлы Даланың жеті қыры» атты бағдарламалар жүзеге асырылып, ұлттық рухтың асқақтауына жол салынды.

Егерде осы аталған бағдарламалардың мақсат-міндеттерін бір сөйлеммен тұжырымдап айтар болсақ, онда алғашқы бағдарламаның тарихшылар үшін ғылыми - зерттеу жұмыстарына деректік негіздер қалауға арналғанын, екінші бағдарламаның тарихшылардың зерттеу жұмыстарына – теориялық - әдістемелік негіз болып отырғанын байқаймыз. Ал, «Рухани жаңғыру» бағдарламасы болса, тарихшылар үшін нақты практикалық міндеттерді жүктейді. Сондай міндеттердің біріне – «Туған жер» бағдарламасы жатады. Елбасы ол жөнінде былай деп атап өткен еді: «Біздің бабаларымыз ғасырлар бойы ұшқан құстың қанаты талып, жүгірген аңның тұяғы тозатын ұлан-ғайыр аумақты ғана қорғаған жоқ. Олар ұлттың болашағын, келер ұрпағын, бізді қорғады. Сан тараптан сұқтанған жат жұртқа Атамекеннің қарыс қадамын да бермей, ұрпағына мирас етті.

Туған жердің әрбір сайы мен қырқасы, тауы мен өзені тарихтан сыр шертеді. Әрбір жер атауының төркіні туралы талай-талай аңыздар мен әңгімелер бар. Әрбір өлкенің халқына суықта пана, ыстықта сая болған, есімдері ел есінде сақталған біртуар перзенттері бар. Осының бәрін жас ұрпақ біліп өсуге тиіс»[1].

Қазақстан Республикасының қазіргі кезеңдегі **басшысы, Президент Қасым-Жомарт Тоқаев 2019 жылдың** тамыз айында **«Ұлытау – 2019» халықаралық туристік форумында сөйлеген сөзінде осы бағытты нығыздай түсіп, тарихымыз бен тарихи тұлғаларымыз туралы былай деген болатын:** «Ата-бабалардың аманатына адал болу – бізге сын... Қорқыт ата, Арыстан баб, Қожа Ахмет Яссауи, Бекет ата, Бәйдібек би, Бегім ана, Қабанбай батыр, Райымбек батыр, Мәшһүр Жүсіп, хакім Абай, тағы басқа көптеген дара тұлғаларымыздың есімдерін туризм арқылы кеңінен насихаттау – бүгінгі, яғни біздің заманымыздың талабы. Біз, қазақ халқы, ұлы тарихи тұлғалардың ізбасар ұрпағы екенімізді ешқашан ұмытпауымыз қажет. Ата-бабаларымыздың рухын туризмнің озық үлгілері арқылы дәріптеуіміз керек»[2].

Аталған бағдарламалар мен мемлекет басшысының тарихқа қатысты сөздерін бір-бірімен байланыстырып, бір бағытта қарастырсақ, онда мемлекеттік саясаттың руханилық пен ұлттық тарихқа деген саясатынан сабақтастық пен жүйелілік ұстанымдарын көреміз.

Өкінішке орай, әлі күнге дейін қазақ халқының талай тарихи тұлғалары ауыз әдебиетінде, тарихи жыр-дастандарда, тарихи аңыз әңгімелерде айтылып жүрсе де, ресми тарихымызға кірмей отыр. Қазіргі кезеңдегі оның ең басты себебіне – жоғарыдан тиым салу емес, керісінше зерттеушісінің болмауы жатыр. Сондай әлі күнге дейін өз зерттеушісін күтіп жатқан тарихи тұлғаларымыздың біріне, өз заманында, яғни XVIII ғасырда елге танымал болып, қолынан найзасы, белінен шоқпары түспеген, ат үстінде бүкіл ғұмырын өткізіп, өз руы мен тайпасының басшысы болған, өз жұртына есімі ұранға айналып, күні бүгінге дейін өз жұрты есімін қадір тұтып келе жатқан тұлғаларымыздың бірі – Албан тайпасынан шыққан Ер Әжібай батыр. Олай болса, қолымыздағы бар деректерге сүйене отыра тарихи тұлғаның заманы мен тұлғалық болмысына назар салып көрелік.

Әзірге ғылыми айналымға енгізілген Ер Әжібай батыр туралы бір ғана жинақ қолымызда бар[3]. Алғысөзін ҚР ҰҒА академигі, тарих ғылымдарының докторы, профессор Кеңес Нұрпейісов ағамыз жазған жинақта ауыз әдебиеті үлгілерін жинаушы және жырлаушы Әбзейіт Мәлікеұлының(1898-1971) «Ер Әжібай» атты тарихи жыры мен Ер Әжібай туралы ел арасында кең таралған алты тарихи аңыз – әңгімелер мен басқа да материалдар топтастырылған екен. Төменде біз осы материалдарға және XVIII ғасырдағы қазақ-жоңғар қатынастарына қатысты деректік, тарихнамалық материалдарға сүйеніп, тарихи тұлғаның болмысын ашып көрсетуге тырысамыз.

Тарих ғылымындағы аса маңызды қағидалардың біріне - «тұлғаны тану үшін оның өмір сүрген заманын білу керек» деген қағида жатады. Ел есінде, халық жадында сақталып отырған Ер Әжібайдың(1699-1778) туған жылы мен өмірден озған жылы белгілі. Олай болса, тарихи қағидаға сай, Ер Әжібайды танып-білу үшін ол өмір сүрген дәуірге назар аударалық.

Әр Әжібайдың өмір сүрген дәуірі - Қазақ Елі тарихындағы өте күрделі кезеңге жатады. Ұлттық сипаттағы мемлекетіміз - Қазақ хандығының XV ғасыр ортасында тарих мінберіне көтерілген кезі мен XIX ғасырдың 20-шы жылдарының бірінші жартысында тарих көшінде қалған кезі – Отандық тарих ғылымында Хандық дәуір деп аталатыны белгілі. Осы үш жарым ғасырлық тарихы бар Қазақ хандығы дәуірін өз ішінде шартты түрде екі үлкен кезеңге бөлуге болады. Бірінші кезеңге – хандықтың бір орталықтан басқарылып тұрған жылдардағы кезеңі жатса, Қазақ мемлекетінің бытыраңқылыққа ұшыраған жылдары – екінші кезеңді құрайды. Керей мен Жәнібек хандар тұсынан Тәуке хан қайтыс болғанға дейінгі аралық - хандық дәуірдің бірінші кезеңі болса, одан кейінгі жылдары екінші кезеңі басталады.

Хандық дәуірдің бірінші кезеңіндегі, яғни XV ғасырдың орта тұсынан XVIII ғасырдың басына дейінгі аралықтағы дәуірді шартты түрде былайша кезеңдеуге болады: а)хандықтың құрылу кезеңі, ә)хандықтың күшею кезеңі, б)хандықтың уақытша әлсіреу кезеңі, в)хандықтың қайта өрлеу кезеңі, г)хандықтағы «текетірес» кезеңі, ғ)жоңғарлармен алғашқы күрестер кезеңі, ж)белгісіз жылдар кезеңі және з)«алтын ғасыр» кезеңі немесе Тәуке хан билік құрған жылдар кезеңі.

Тәуке ханнан кейін, яғни 1715 жылдан кейін хандық дәуірдің бытыраңқылық кезеңдері басталады. Бұл жылдары Кіші Жүз аумағында – Әбілқайыр хан және оның ұрпақтары, Орта Жүз аумағында Қайып хан, Болат хан, Сәмеке, Әбілмәмбет хандар, ал Ұлы Жүзде – Жолбарыс хан билік жүргізеді. Тек сыртқы жауларға қарсы шешуші соғыстар мен күрестерде ғана барлық үш жүздің әскери күштері бастарын қосқанымен, бейбіт күндері үш жүздегі билеушілер жеке дара билік жүргізіп отырды. Тіпті, кей кезеңдерде әр жүз өз беттерінше күрестер жүргізіп отырды.

Бытыраңқылық дәуірдің ең басты белгілеріне - орталық биліктің әлсіреуі немесе өмір сүруін тоқтатуы, жекелеген аймақтарда бір біріне бағынбайтын келте хандықтардың құрылуы жатады. Орталық биліктің ең басты міндеттері ел мен жердің тыныштығын, елдің ішкі бірлігін сақтау, қорғау болса, бытыраңқылық кезеңде бұл міндет орындалмай, ел сыртқы жаулардың жойқын шапқыншылықтарына ұшырап, ауыр азапты күндерді басынан өткеретіні белгілі. Қазақ хандығы тарихында Тәуке ханнан кейін қалыптасқан бытыраңқылық кезеңде ел мен жер үшін қайғылы күндер мен жылдар басталады. Соған қарамастан қазақ халқы ауыр жағдайларды басынан өткере отыра, өзінің өміршеңдігін көрсете білді. Жоғары биліктің ең басты мақсаты елді басқару болса, содан туындайтын ең басты міндеті ел мен жерді қорғау еді. Өкінішке орай, орталық биліктің болмауы бұл міндетті атқаруды жергілікті жерлерден шыққан батырлар мен билердің өз мойындарына алады. Сол себепті де XVIII ғасырды - батырлар мен билердің ғасыры деп бекер айтпайды. Ш.Уәлиханов «Абылай» атты мақаласында «Қырғыз аңыздарында Абылай бір поэтикалық даңққа бөленеді; оларда Абылай ғасыры қырғыз рыцарлығының ғасыры болып табылады».[4,124].

Ел аузындағы аңыз-әңгімелердің, ауызша материалдардың және тікелей ұрпақтарының мәліметтеріне қарағанда Ер Әжібай 1699 жылы дүниеге келген екен. Бұл жылдар - біртұтас Қазақ хандығының соңғы жылдары болатын. Көп ұзамай, яғни 1715 жылы Тәуке ханның қайтыс болуымен қазақ қоғамында саяси бытыраңқылық басталады да, уақыт өткен сайын ол үдеріс тереңдей түседі. Тәуке ханнан кейін үш жылдай билікте болған Қайып хан 1718 жылы қайтыс болады. Одан кейін тақты иеленген Болат хан сөз жүзінде Ұлы хан атанғанымен іс жүзінде билігі Орта Жүз аумағына ғана таралады. Кіші Жүзде Әбілқайыр ханның болғаны белгілі. Ал Ұлы Жүз ханы болып 1720 жылы Ташкент қаласында Жолбарыс хан отырады. 1723-1726 жылдардағы «Ақтабан шұбырынды» оқиғаларының ауыр нәтижелері бойынша Ұлы Жүз аумағы Жоңғарияға тәуелді болып, жергілікті қазақ ру-тайпалар оларға салық төлеуге мәжбүр болады. Қазақ халқының осы кезеңдегі жағдайын Ш.Уәлиханов теңеу түрінде болса да, өте дәл бейнелеп береді. Ол былай деп жазған еді: «XVIII ғасырдың алғашқы онжылдықтары қазақ халқы үшін өте қиын уақыт болды. Жоңғарлар, Еділ қалмақтары, Жайық казактары және башқұрттар қазақтардың ұлыстарын жан-жақтан талап, малдарын айдап әкетіп, адамдарын отбасыларымен бірге тұтқынға әкетіп отырды. Қыстың аяздары мен аштық құдайдың жіберген сынағы тәрізді, халықтың қасіретін одан әрі қиындатып жіберді. Орынборда болған қазақтың бір рубасы халқының жағдайын бір топ тазыдан қашып келе жатқан қоянға теңегенXVIII ғасырдың алғашқы онжылдықтары қазақ халқы үшін өте қиын уақыт болды. Жоңғарлар, Еділ қалмақтары, Жайық казактары және башқұрттар қазақтардың ұлыстарын жан-жақтан талап, малдарын айдап әкетіп, адамдарын отбасыларымен бірге тұтқынға әкетіп отырды. Қыстың аяздары мен аштық құдайдың жіберген сынағы тәрізді, халықтың қасіретін одан әрі қиындатып жіберді. Орынборда болған қазақтың бір рубасы халқының жағдайын бір топ тазыдан қашып келе жатқан қоянға теңеген»[4,119]. Міне, Әжібай батырдың жастық шағы осындай қиын да, ауыр жағдайда өтеді.

Тарихи жырда Әжібайдың дене бітімі былайша жырланады:

«...Айтылып жүреді екен әр түрлі өсек,

Сөздері Әжібайдың еді кесек.

Құлағы жырым-жырым, түсі қара,

Денесі жаратылған өте кесек.

Бетінің тыртығы бар, найза сойған,

Маңдайын қылыш кесіп, шодырайған.

Кеспелтек, дым сөзі жоқ, толық дене,

Қыз тұрмақ, кемпір қорқар порымынан... ».[3,11].

Көптеген жырларда батырлардың сыртқы болмысы осылай жырланады. Әжібай да батыр атанғанша дейін жауларымен талай алысқанын, талай жарақат алғанын жыршы баяндап отыр. Сондай-ақ болашақ батырдың дене бітімінің өзі оны қатарластарының алдында абырой мен бедел әкеліп, топ бастайтын дәрежеге жеткізеді.

Ал оның ел арасында «ер», «батыр» атануы қалмақтың ешқашан жеңіліп көрмеген, талай қарсыласын о дүниеге аттандырған Зона деген батырын жекпе-жекте жеңіп, өлтіргеннен соң атағы кең таралады[3,19]. Осы жеңістен соң Әжібай есімінің алдына «ер» сөзі қосылып, халық арасында Ер Әжібай атанады. Біз бұл оқиғаны шамамен, XVIII ғасырдың 30-40-шы жылдары болған деп мөлшерлейміз.

Қазақ-жоңғар қатынастары тарихында 1745 жылдан бастап бетбұрыс болып, екі жақты қатынастарда белсенділік қазақтар жағына ауыса бастайды. Осы кезеңде қазақ билеуші топтары арасында Абылай сұлтанның жұлдызы жарқырай бастаған еді. Жоңғар хандығы тарихының соңғы 13 жылын(1745-1758) - оның күйреу кезеңі деп атауға болады. 1745 жылы атақты хоңтайшы Галдан Церен қайтыс болып, артында оның үш ұлы мен бірнеше қызы қалады. Үлкен ұл - Лама-Доржы – 19 жаста, ортаншы ұл - Цеван Доржы Аджа Намжил – 13 жаста, ал кіші ұл – Цеван Даши – 7 жаста болды. Галдан Цереннің өсиеті бойынша билікті ортаншы ұл – Цеван Доржы Аджа Намжил иеленеді. 4 жылдан кейін, яғни 1749 жылы үлкен ұл Лама Доржы қастандықпен інісін өлтіріп, жоңғар тағын басып алады. Ал Жоңғарияның беделді нойандары болса, жаңа билеушіні мойындай қоймайды да, оған қарсы қастандық ұйымдастырады. Бірақ ол сәтсіз аяқталып, оған қатысушылар қатаң жазаланады[5, 281-282]. Осылайша, жоңғар тағы үшін күрес барысында жаңа үміткерлер шығады, олар ең беделді нойандар – Әмірсана мен Даваци болатын. Алғашында екі нойан хоңтайшыдан жеңіліс тауып, Жоңғариядан қашуға мәжбүр болады. Олар 1751 жылдың күз айларының бірінде Орта жүздегі Абылай сұлтанды келіп паналайды[5, 286]. 1753 жылдың басында Лама Доржы өлтірілгенге дейін қазақ-жоңғар қатынасындағы басты саяси мәселе, осы – қашқын нойандарды кейін қайтару болады.

1745 жылы Жоңғарияда басталған саяси дағдарыс ол мемлекеттің 1750-ші жылдар шамасында құлдырай бастағанын көрсетті. Өз кезегінде Абылай сұлтан Жоңғариядағы ішкі саяси ахуалды жіті бақылап отырды да, оның одан әрі өрши түсуіне ықпал етеді. 1751 жылы Абылайды келіп паналаған жоңғарлық екі нойан – Әмірсана мен Давациды қазақ сұлтаны екі жақты қарым-қатынастың құралы ретінде пайдаланады. Лама Доржының Орта жүзге жіберген елшісіне Абылай сұлтан халықтың әдет ғұрпы бойынша иесінен қашқан итті кейін қайтармайды деп жауап береді. Бұдан кейін Лама Доржы қазақ қоғамындағы ең беделді, ең сыйлы, жасы үлкен Ұлы Жүздің билеушісі Төле биге бет бұрады. Бұл кезде Ұлы жүз әлі де Жоңғарияға тәуелді болатын. 1752 жылы Төле би Жоңғар билеушісінің шақыртуымен Лама Доржының Ордасына барып қайтады[6,146]. Бұл жерде Төле би мен Лама Доржы арасында қандай тақырыпта әңгіме болғанын болжау қиын емес. Төле бидің тек Ұлы жүзде ғана емес, бүкіл қазақ қоғамындағы рөлін дөп басып білген жоңғар хоңтайшысы Абылай сұлтанды паналап отырған екі нойанын қайтаруға күш салуға тапсырма берген дейміз. Жоңғариядағы ішкі саяси жағдайды жіті бақылап отырған Төле би кейін оралысымен Абылай сұлтанға хат жазып, қашқын нойандарды ұстап бергеннен қазаққа пайда жоқ екенін айтады[6, 146]. Абылай сұлтан да сондай ойда болса керек.

Ақыры 1753 жылдың басында екі нойан Абылай сұлтанның тікелей қолдауымен Лама Доржыға кенеттен жорық жасап, оны өлтіреді. Билікке алдымен Даваци келеді. Бір жылға жетпей, Даваци мен Әмірсана арасында жаңа қайшылық басталып, Жоңғариядағы саяси күрестің оты одан әрі қайта өршиді. Бұл күрес барысына Абылай сұлтанның белсене араласқаны белгілі.

Қазақ-жоңғар қатынасындағы 1745-1758 жылдар аралығы қазақ халқының жоңғарлардан туған жерін азат ету үшін күреске шығып, оны толығымен жеңіспен аяқтаған кезеңі болып есептеледі. Бүкілхалықтық сипат алған азаттық күресінің жетекшісі Абылай хан болса, оның сенімді серіктері әр ру мен тайпаның өкілдері болса да, есімдері бүкіл қазаққа танылған батырлар болды. Олар – Қанжығалы Бөгенбай батыр, Қаракерей Қабанбай батыр, Шапырашты Наурызбай, Шақшақ Жәнібек батыр, Керей Ер Жәнібек, Баян батыр, Албан Райымбек батыр, Малайсары батыр және тағы басқа ондаған, тіпті жүздеген батырлар еді. Аталған батырлар тайпалардан құралған жасақтарды басқарса, ал тайпа жасақтарының ру жасақтарынан құралатыны белгілі. Біздің ойымызша, осы жылдары 40-50 жас аралығындағы Ер Әжібайдың өз руы – Қызылбөріктің жасағына басшылық еткен деуге болады. Сөйтіп, Ер Әжібай өз руының жасағына басшылық ете отыра, жалпы қазақ халқының жоңғарларға қарсы азаттық күресінің бел ортасында болады. Азаттық күресінде өзінің үлесін қосады деп санаймыз.

Өкінішке орай, деректердің тапшылығы осындай батырларымыздың небір ерліктерін көрсетуге мүмкіндік бермей отыр. Солай бола тұрса да, батыр есімінің ел есінде әлі күнге дейін ұмытылмауы, оның есімін руы ұран етуі жайдан жай емес.

Есімі өз руының не тайпасының ұранына айналған тарихи тұлғалардың өмірін қарастыру арқылы, біз мынадай заңдылықты байқадық. Ұранға айналу үшін тарихи тұлғаның бойында кем дегенде үш қасиет болуы керек екен. Бірінші – батырлық, қолбасшылық, екінші – ру не тайпаға басшылық ету және үшінші – арқалы болу не киелі қасиет. Осы үш қасиет тұлға бойынан табылғанда кейінгі ұрпақтар оның есімін ұранға айналдырады. Әжібай есімінің Албанның Қызылбөрік руына ұран болуы – оның бойында біз атаған қасиеттердің болғанын көреміз.

Осылайша, өз замандастарының арасында зор құрметке ие болған батыр тұлғаның ерліктері аңыз арқылы ұрпақтарының есінде мәңгі сақталып, күні бүгінге дейін бізге жетіп отыр. Елі үшін, жері үшін жан аямай күрескен бабаларымыздың арқасында қазіргі Қазақ Елінің аумағы бүгінгідей көлемде болып отыр. Сол себепті де қазақ халқы осындай тұлғаларымызға мәңгі қарыздар және олардың есімдерін енде ешқашанда ұмытпақ емес.

**Әдебиеттер:**

1. Назарбаев Н. «Болашаққа бағдар: рухани жаңғыру». 12 сәуір 2017 жыл. // <http://www.akorda.kz>.
2. Мемлекет басшысы Қасым-Жомарт Тоқаевтың «Ұлытау – 2019» халықаралық туристік форумында сөйлеген сөзі. 24 тамыз 2019 жыл. //
3. Ер Әжібай. Құрастырған Т.Әлібек. Алматы, «Журналист».1997. – 112 бет.
4. Уәлиханов Ш.Ш. Көп томдық шығармалар жинағы. / Шоқан Уәлиханов. 2-басылым. – Алматы: «Толағай групп». 2010. Т.4. – 496 б.
5. Златкин И.Я. История Джунгарсого ханства. 1635-1758. Издание второе. Наука, М.,1983.
6. Дәдебаев Ж.Атыңнан айналайын Әулие ата: тарихи-филологиялық зерттеулер. – Алматы:Қазақ университеті, 1998. – 312 бет.